钦定古今图书集成/方舆汇编/职方典/第1043卷 > 《游鼓山记》前人
## 钦定古今图书集成/方舆汇编/职方典/第1043卷 > 《游鼓山记》前人

“福为八闽都会，上四郡皆山，地势局促，不能廓以舒；
下皆濒海，风气疏荡，不能隩以周。惟是州处其中，不
荡不局，得二者之宜。环州之山，惟东石鼓为最高，能
兴云雨，盖州之望也。”岁乙巳秋，郡人黄伯弘约予与
广平程伯宗、建安徐宗度，自河口买舟，顺流而下，抵
白云廨寺，过东际石桥。桥渡，以舟沿麓稍登，鸣涧在
左，荔荫团团，有大石可坐。近里许，有亭曰“乘云。”近亭
有窾泉，行者掬以饮。又里许，到半山亭。亭后小溪俯
瞰山下。又里许，有阁曰“元通。”阁外疏竹斜映，倚栏平
睇。江流二道，如白虹游龙，萦带长洲。靡焉而东趋，渔
歌互答。西山凝晖，碧翠异状。前登岭路，景射人背。转
而右，见奇光玲珑筛林，若金色点缀树上，如花婴条
如果，有叶，华彩相映，瑰丽不可名状。转而上，皆幽林
清树。半里许，夹道有小松曰松关。日已下山，促行度
圮，表曰：“全闽第一峰。”下小坂皆平途，迤𨓦达寺，已昏
黑，宿超凡阁。明日，迳寺右行蔬畦间，度松林二三百
步，入丛篁中，径傍小竹，微露缀其上如珠，时滴人衣，
觉清爽。出篁竹皆微蹊。二里许，登小顶峰，峰直寺后，
下视殿阁，若骑其危。西望都城，列雉数千，市廛绵密。
府寺释老之宫，辉霍崇丽，州邑之雄，可谓罕觏。由小
顶而上，又里许至大顶，使僮仆伐莽披棘，拟步而后
可进，若是二百武。少转而南，然后造乎屴崱之巅。乃
拂石刻，观晦翁大字，读沈公《𥫃铭》《摩娑》、徐鹿卿《请雨
记》，记漫漶，久乃可辨。时晴空景明，万象呈露，幽奇诡
异，不待搜剔，自来献状，使人翛然而尘虑消，澹然而
情境融。“极目西北诸峰若数百里，攒者、骛者、凌者、斗
者、攘者、赴者、突者、簉者、特立独出者、龈腭剑戟者。西
南诸峰，若云矗波涌，若车马驰骤。近至数千里内，皆
周旋徘徊，顿伏妥帖，间之以溪壑，流之以江河。”盖自
剑、邵来者，至水西旗山而止；自汀、泉来者，至水南方
山而止；自建来者，至是山而止。若夫建、剑、汀、邵之溪，
合流至于洪塘，分为二江，南过石头，纳永福之溪与
濑溪，山西峡，北过新步，亦分为二，又合而至于长𬮿，
乃西峡江合过石马下洞，受长乐港与敻港，出闽安
镇而入于海。东南弥望浩荡，不可极远。至于琉球，近
而梅花、南交诸岛，咸在五步之内。自永福、闽清、长乐
以至福清之境，历历可见焉。回眺附城诸山，前者若
迎、后者若随；左右环辅森列，若大将之治旅；尊严闲
暇，部伍整肃，秩然不乱。南州之山，若鸾翔凤翥，丘垤
礧礧，若子之在枰耳。沧溟无波，上下同色；轻飙徐来绿皱千里；潮落渚出，平沙衍迤，苍鸢白鸟，共下齐起，
日既暮，乃宿焉。中宵月色如午，刚风忽起联立，东望
扶桑，以候朝旭，星奔矢驰，四面相射，有“元云横亘在
海面，高四五丈，不得视其初出之景。须臾日上已高，
山烟水霏，苍茫远近，隐显迭出，恍然如画图中又一
奇也。”至寺已近午，寺左有灵源洞，石磴垂梯，两崖崇
墉，通以石梁，白云亭其上。坐稍久，洞谷生风，时来袭
人起观察君谟书。有奇石立道侧，号“将军石。”于是履
危栈，度石门，求晦翁题名，赵子直诗，抵天风海涛之
亭极焉。孤撑巉岩，凭栏欲堕，川分谷擘，江面如沼，险
绝清旷，遂兼得之。夫升㟝嵝者隘一方，陟冈阜者薄
百里。乃今纵目力于霄汉，纳溟“渤于胸次，晦冥昼夜，
收拾举尽，岂非所处者益高，所见者益远，所造者益
深，则所获益富邪？是山昔人莫不登之，近百年来，人
迹罕到。自予始登，命樵夫为导，亦不知其路。”乃缘壑
径上，颠踣者屡，而后得至其所，忽得旧路，循之而下，
盖宋时所辟，而僧除之。始，绝顶皆短荆，无林木，今可
张幄矣。始，寺外多数百岁古树，今但见新植矣。